**J E G Y Z Ő K Ö N Y V**

**Készült:** Iszkaszentgyörgy Községi Önkormányzat Képviselő-testületének **2017. október 30-án** megtartott **közmeghallgatásáról**.

**Az ülés helye:** Községháza (Iszkaszentgyörgy, Kossuth tér 1.) I. emeleti tanácskozóterme

**Jelen vannak:**

**Gáll Attila polgármester**

**Ampli Ferenc alpolgármester**

**Kadlecsik Gabriella képviselő**

**Szonn Ibolya Mária képviselő**

**Távol vannak:**

**Tóth Károly képviselő**

**Pallag Róbert képviselő**

**Validuda Ferenc képviselő**

**Tanácskozási joggal: Kovács Edit jegyző**

**A lakosság részéről megjelent: 12 fő**

**Gáll Attila polgármester:**

Köszöntötte a közmeghallgatáson megjelenteket. Megállapította, hogy a Képviselő-testület közmeghallgatása határozatképes, mivel a megválasztott **7 fő** képviselő közül **4 fő** jelen van. Tájékoztatta a jelenlévőket, hogy a közmeghallgatásról hangfelvétel készül.

Beszámolt arról, hogy a körzeti megbízotti állás októbertől üresedett meg ténylegesen. Az előző körzeti megbízott Csontos Péter hosszantartó betegsége és a leszerelési procedúra miatt a helyére csak most tudták kinevezni az új körzeti megbízottat. Az álláshelyet Hegedüs Péter töltötte be, aki már iszkaszentgyörgyi lakos.

Beszélt a közvilágítás fejlesztésről, mely az E.ON „Fényt adunk” program keretein belül valósul meg. Ez azt jelenti, hogy az E.ON megelőlegezi a beruházás költségeit, így az önkormányzatnak nem kell saját forrást felhasználni, de évekig magasabb díjat fizet a közvilágításért.

Az óvodai beruházással kapcsolatban tájékoztatást adott arról, hogy a gáz és villamos szakmunkák miatt a munkálatok elhúzódtak, így csak október végére lett működőképes a gázrendszer. Sajnos hiány van a gáz tervezőkből, így hónapokat csúszott az engedélyes terv. Eddig elektromos fűtőtestekkel pótolták a gázfűtést. A kivitelezési munkák késésében az is közrejátszott, hogy az eddigi gáz rendszer kapacitása nem volt megfelelő, így a gázórát és a csővezetéket is cserélni kellett. Az óvoda kapcsán megemlítette, hogy az önkormányzat kötelezettsége 2019. január 1-től egy bölcsődei csoport indítása – előreláthatólag mini csoport lesz -, ahova három éves korig lehetne a gyermekeket felvenni. A csoportszoba helyét még nem döntötték el, hiszen számos pályázata van az önkormányzatnak, amelynek eredményét még nem tudják. Ezeknek a pályázatoknak a megvalósíthatósága is befolyásolja az új bölcsődei csoport elindítását.

Elmondta, hogy az önkormányzatnak öt TOP-os beadott, pályázata van. Ebből az egyik, az ipari park közmű fejlesztését szolgálná, ezáltal a vállalkozók számára is vonzó lehetne, ami az iparűzési adó bevételeit növelné az önkormányzatnak. A pályázatot sajnos elutasították arra való hivatkozással, hogy a projekt tekintetében Székesfehérvár városa prioritást élvez. A döntést fellebbezte az Önkormányzat, de egyelőre a válaszra még várni kell.

A másik pályázat az 1601-es csata emlékhely kialakításával függ össze. Véleménye szerint a történeti emlékhely kialakítása sok lehetőséget rejt magában, hiszen Székesfehérvár történetében is a legfontosabb események között említik. Ennek a pályázatnak a keretében múzeum - mely egyben közösségi tér is lehetne - kerülne kialakításra, amely – szükség esetén - a kastélyban levő Művelődési Ház funkcióit is át tudná venni. A kastély sorsa - meglátása szerint- bizonytalan a tulajdonviszonyok tekintetében, így fontosnak érzi a rendezvények biztosítására egy új, nagyobb befogadóképességű hely kialakítását. Ez a pályázat is elutasításra került, amelyet szintén megfellebbezett az Önkormányzat.

A harmadik pályázat: a volt orvosi rendelő épületében TOP-os pályázat keretében szeretne az önkormányzat kialakítani egy új szociális központot. Erről a pályázatról még nincs döntés.

A gazdaságfejlesztési pályázat elutasítása miatt egy új pályázat került benyújtásra.

Végül az ötödik pályázat egy energetikai pályázat, amely 3 önkormányzati épület energiamegújítását célozta meg.

Beszámolt a B3 Takarékszövetkezet bezárásáról és a lehetséges ATM kihelyezéssel kapcsolatos információkról. Egyelőre nincs semmi biztató.

**Kövecsesné Zóka Erzsébet:**

Megkérdezte, van-e az önkormányzatnak arra lehetősége, hogy az egyik gazdálkodó család állattartása miatt kialakult tarthatatlan helyzetet - a temető felé vezető úton és a római-katolikus templom mögötti hegyen – rendezze. Van-e rendelet arra vonatkozóan, hogy milyen korlátozó előírások vannak belterületen az állattartókra. A másik kérdése arra vonatkozott, hogy a Bajzáth utcában lehetne e korlátozni a mezőgazdasági nagy járművek közlekedését, vagy az utcát kiszélesíteni, hiszen egyre több autós közlekedik erre.

**Gáll Attila polgármester:**

Az út szélesítésére nem lát lehetőséget, hiszen az egyik oldalon a közművek miatt nem lehet, a másik oldalon pedig a kőszikla partfal az akadály. Az állattartással kapcsolatban a jegyzőasszony tud felvilágosítást adni.

**Kovács Edit jegyző:**

Az állattartási rendeletben 2013 óta csak kedvtelésből tartott állatokra vonatkozó előírásokat lehet szabályozni, a haszonállatokra az uniós szabályok vonatkoznak. Korlátozni a számukat nem lehet, ahogy védőtávolságok sem állapíthatók meg. A tisztasággal kapcsolatban vannak előírások. Az út megtisztítására –ami a temetőbe vezető út- időről-időre felszólítja a családot, sajnos nincs más eszköz, betiltani az állattartást nem lehet.

**Gáll Attila polgármester:**

Megígérte, hogy utána néz annak a lehetőségnek, hogy a Bajzáth utcához a mezőgazdasági gépek részére behajtani tilos táblát elhelyezhessenek.

**Ódor Györgyné:**

A kérdése arra vonatkozott, hogy az Erkel utca felső részénél beszakadt az út csőtörés miatt. Lehetne-e valamit tenni, hogy ezt a problémát megoldják.

**Gáll Attila polgármester:**

Elmondta, hogy ez sajnos az egész faluban nagy gondot okoz, a régi ivóvízvezeték rendszer már elöregedett, és nem bírja a nyomást. A Rákóczi utcában az elmúlt hónapokban több helyen is volt csőtörés. Átmenetileg tólózárral lehetett valamelyest megoldani azt, hogy csőtörés alkalmával szakaszolni lehessen a rendszert. A mostani legfontosabb feladat, hogy a Rákóczi utca tetején ki lehessen váltani a régi csővezetéket. A megoldás egy új vezeték kiépítése, ennek a tervei már elkészültek, legkésőbb a tavasszal elkezdhető a munka. Az út helyreállítása lesz a másik nagy feladat.

**Szabadosné Kovács Márta:**

Megkérdezte, hogy az Amadé térnél levő zebrán az iskola felől átmenve a gyalogos a Rákóczi utcában sárban közlekedik amiatt, hogy nincs aszfalt vagy járda ott. Lehetne-e a zebra után térkővel kirakni az aszfaltig vagy aszfaltozni.

**Gáll Attila polgármester:**

Ismeri a helyzetet, mintegy 6 m2-nyi területet kellene aszfaltozni vagy térkővel lerakni, és ígéretet tett arra, hogy még egyszer megnézi a helyszínt és megvizsgálja a lehetőségeket. Megkérdezte, hogy van-e még hozzászólás, kérdés.

Mivel a lakosság részéről több probléma felvetése vagy kérés, véleménynyilvánítás nem volt, a közmeghallgatást bezárta.

**K.m.f.**

**Gáll Attila Kovács Edit**

**polgármester jegyző**